SKRIFTLIG FORESPØRGSEL E-1487/02

af María Sornosa Martínez (PSE) til Kommissionen

(29. maj 2002)

Om: Bevarelse af Posidonia-bevoksninger

Posidonia oceanica, der er opført som en prioriteret naturtype i bilag I til Rådets direktiv 92/43/EØF(1) af 21. maj 1992 om bevaring af naturtyper samt vilde dyr og planter, er i klar tilbagegang langs hele Middelhavskysten. Ifølge en undersøgelse foretaget af WWF vedrørende Middelhavskysten, diagnostik og bevarelse viser 78 % af Posidonia-bevoksningerne langs de spanske kyster tegn på faldende densitet i Posidonia-klyngerne, og dette synes at bekræfte, at der er en generel tilbagegang i næsten alle bevoksninger.

Ved de spanske kyster, hvor denne naturtype har været meget velrepræsenteret, har der i de seneste årtier generelt kunnet spores en betydelig tilbagegang i udbredelse og bevaring, hvilket skyldes det voldsomme pres fra menneskets side, som denne naturtype har været udsat for, herunder bl.a.:

- fiskeri (især trawlfiskeri), som i Murcia- og Valencia-regionerne allerede har beskadiget mere end 40 % af de bevoksede arealer

- den voksende udbredelse af marinaer og andre turistanlæg især er kysten ved Valencia for længst mættet som følge af en alt for voldsom urbanisering

- forurening og dumpning af affald, som mindsker plantebiomassen og forårsager en nedgang i den biologiske diversitet i bevoksningerne, samt ændringer i plantesammensætningen i tilknyttede plantesamfund

- osv.

Kommissionen mente i henhold til sit svar af 21. juni 2001 på skriftlig forespørgsel E-1253/01(2), at det endnu var for tidligt at vurdere, om Spaniens forslag til beskyttelse af Posidonia-bevoksningerne var fyldestgørende.

I betragtning af de beskrevne forhold og under hensyntagen til de bestræbelser på at bevare beskyttede naturtyper, som EU igen på det seneste har slået til lyd for både med sin deltagelse i møderne om konventionen om den biologiske mangfoldighed i Haag og med vedtagelsen af henstillingen om integreret forvaltning af kystområder, bedes Kommissionen besvare følgende spørgsmål:

- Hvilke konkrete foranstaltninger påtænker den at træffe for at bremse forringelsen og tilbagegangen af Posidonia-bevoksninger, især langs Middelhavskysten? Mener den, at de områder, Spanien har foreslået som lokalitet af fællesskabsbetydning med henblik på bevarelse af denne vigtige naturtype, er tilstrækkelige?

- Hvorledes bedømmer den den liste, WWF har foreslået i sin beretning om Middelhavskysten, for så vidt angår de områder, den spanske regering ikke har udpeget som lokalitet af fællesskabsbetydning? Agter den at henstille til de nationale myndigheder at medtage de pågældende områder?

(1) EFT L 206 af 22.7.1992, s. 7.

(2) EFT C 340 E af 4.12.2001, s. 205.

Svar afgivet på Kommissionens vegne af Margot Wallström

(10. juli 2002)

Naturtypen Posidonia-bevoksninger (Posidonion oceanicae), som det ærede medlem omtaler, er en udryddelsestruet naturtype, og Fællesskabet har et særligt ansvar for dens bevaring.

Da Posidonia-bevoksningernes bevaringsstatus er ringe og truet fra mange forskellige hold, er der efter Kommissionens opfattelse risiko for, at de bevaringsforanstaltninger, medlemsstaterne har truffet for denne naturtype, ikke er tilstrækkelige.

Kommissionen vil derfor være særlig opmærksom på, at Natura 2000-nettet kommer til at rumme et passende antal lokaliteter med denne naturtype.

Kommissionen mener i øvrigt, at der allerede burde være truffet foranstaltninger til beskyttelse af denne naturtype, inden den endelige vedtagelse af listen over særligt beskyttede områder. I betragtning af, hvilke former for belastning denne naturtype er udsat for, lægger Kommissionen navnlig stor vægt på gennemførelsen af artikel 6 i Rådets direktiv 92/43/EØF af 21. maj 1992 om bevaring af naturtyper samt vilde dyr og planter.

Kommissionen er desværre ikke i stand til at udtale sig om, hvorvidt Spaniens forslag er fyldestgørende, og om der findes yderligere kandidatlokaliteter. Medlemsstaterne har nemlig endnu ikke fremsendt deres oplysninger om de eventuelle lokaliteter, der bør beskyttes i Middelhavet, og man har derfor måttet udsætte det planlagte biogeografiske seminar, hvor disse oplysninger skulle drøftes.

Det har altid være Kommissionens opfattelse, at en effektiv naturbevaringspolitik i høj grad afhænger af, at alle de berørte dele af samfundet er inddraget heri. Den af det ærede medlem omtalte rapport, som Kommissionen allerede har modtaget, viser endnu en gang, hvor vigtigt det er, at uafhængige parter bidrager til at indkredse problemerne og dermed også til at pege på de nødvendige foranstaltninger til at beskytte naturen.